12. pielikums

Ministru kabineta

2015. gada  1. septembra

noteikumiem Nr. 506

**Etiķetē vai marķējumā un pavaddokumentos norādāmā informācija par mēslošanas līdzekli**

1. Mēslošanas līdzekļa reģistrācijas apliecības numurs vai atļaujas numurs.

2. Mēslošanas līdzekļa oficiālais nosaukums saskaņā ar Ministru kabineta 2015. gada 1. septembra noteikumu Nr. 506 "Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi" (turpmāk – noteikumi) 1. pielikumu un mēslošanas līdzekļa tirdzniecības nosaukums (ja tāds ir). Mēslošanas līdzekļa tirdzniecības nosaukums nedrīkst būt pretrunā ar tā saturu un ražošanas metodi.

3. Prasības mēslošanas līdzekļa oficiālajam nosaukumam:

3.1. ja minerālmēsli satur divus vai trīs galvenos augu barības elementus (slāpekli, fosforu, kāliju), nosaukumā ir norāde "Kompleksie minerālmēsli". Augu barības elementus norāda ar vārdiem vai ķīmiskajiem simboliem. Mehānisko maisījumu nosaukumā ir norāde "Mehānisks maisījums";

3.2. ja mēslošanas līdzeklis satur:

3.2.1. galvenos augu barības elementus un vienu vai vairākus sekundāros augu barības elementus (piemēram, magniju, kalciju, nātriju, sēru), oficiālajā nosaukumā ir norāde "Satur" un sekundāro elementu nosaukumi vai ķīmiskie simboli;

3.2.2. galvenos augu barības elementus un vienu vai vairākus mikroelementus (piemēram, boru, kobaltu, varu, dzelzi, mangānu, molibdēnu, cinku), oficiālajā nosaukumā ir norāde "Ar mikroelementiem" vai vārds "Ar" un mikroelementu nosaukumi vai ķīmiskie simboli;

3.2.3. vairāku mikroelementu sāļu maisījumu, oficiālajā nosaukumā ir norāde "Mikroelementu maisījums";

3.3. ja mēslošanas līdzekļa iepakojumā ir mazāk par 1 kg (vai 1000 ml) attiecīgā mēslošanas līdzekļa, tā nosaukumā uz etiķetes konkrētu sekundāro augu barības elementu un mikroelementu nosaukumus un ķīmiskos simbolus var norādīt etiķetes deklarējamo rādītāju sadaļā.

4. Augu barības elementu pamatsastāvs. Augu barības elementu satura skaitliskās vērtības pamatsastāvā norāda: fosforu (P2O5) un kāliju (K2O) – oksīdu formā, pārējos augu barības elementus – elementu formā: slāpeklis (N), kalcijs (Ca), magnijs (Mg), nātrijs (Na), sērs (S), hlors (Cl), bors (B), kobalts (Co), varš (Cu), dzelzs (Fe), mangāns (Mn), molibdēns (Mo), cinks (Zn). Minētie nosacījumi attiecas arī uz mēslošanas līdzekļiem, kuriem ir marķējums "EK mēslošanas līdzeklis".

5. Augu barības elementus saskaņā ar noteikumu 1. pielikuma 5. aili deklarē, ievērojot šādus nosacījumus:

5.1. ja kalcija, magnija, nātrija un sēra saturs nav mazāks par 1,4 % – Ca, 1,2 % – Mg, 2,2 % – Na un 2,0 % – S;

5.2. deklarē viena vai vairāku mikroelementu saturu cietajos vai šķidrajos mikroelementu sāļu maisījumos, kā arī mēslošanas līdzekļos, kas paredzēti galveno vai sekundāro augu barības elementu piegādei, ja to saturs attiecīgajā mēslošanas līdzeklī nav mazāks par noteikumu 4. pielikumā norādīto;

5.3. deklarēto rādītāju sadaļā norāda mikroelementa šķīdību, tas ir, vai norādītā skaitliskā vērtība ir mikroelementa kopējais vai ūdenī šķīstošais saturs;

5.4. ja minerālmēsli satur mikroelementus organominerālu kompleksu savienojumu veidā, deklarēto rādītāju sadaļā aiz mikroelementa nosaukuma un apzīmējuma ir norāde "Helatēts ar" un helātu veidotāja apzīmējums saskaņā ar noteikumu 4. pielikuma 2. punktu.

6. Izejvielas (mēslošanas līdzekļiem, kas satur dzīvnieku vai augu izcelsmes organiskos savienojumus).

7. Norādes par mēslošanas līdzekļa lietošanu. Mēslošanas līdzekļiem, kas satur tikai mikroelementus, kā arī augu augšanas veicinātājiem ir norāde "Uzmanību! Lietošanas normas pārsniegšana var būt kaitīga".

8. Norādes par mēslošanas līdzekļa uzglabāšanu (saskaņā ar drošības datu lapu, ja tāda ir). Šķidrajiem mēslošanas līdzekļiem norāda to uzglabāšanas temperatūru un citas īpašās prasības. Mēslošanas līdzeklim norāda uzglabāšanas termiņu, ja tāds ir.

9. Norādes par mēslošanas līdzekļa bīstamību saskaņā ar normatīvajiem aktiem, kas reglamentē ķīmisko vielu un ķīmisko produktu klasifikāciju, marķēšanu un iepakošanu.

10. Dzīvnieku izcelsmes organiskajiem un organominerālajiem mēslošanas līdzekļiem marķējumā ir norāde "Lauksaimniecības dzīvniekus nedrīkst ganīt vai kultūraugus izmantot par zāli barošanai vismaz 21 dienu pēc apstrādes".

11. Garantēta neto masa cietajiem minerālmēsliem un garantēta masa (vai tilpums) šķidrajiem minerālmēsliem. Ja norāda bruto masu (vai tilpumu), norāda arī iepakojuma masu vai tilpumu.

12. Ja mēslošanas līdzeklim ir izsniegts apliecinājums par mēslošanas līdzekļa atbilstību marķēšanai vai etiķetēšanai ar norādi "Bioloģiskā lauksaimniecība", mēslošanas līdzekļa marķējumā vai etiķetē lieto norādi "Bioloģiskā lauksaimniecība" vai "Atļauts lietot bioloģiskā lauksaimniecībā" un norāda tās kontroles institūcijas kodu, kura izsniegusi sertifikātu ar apliecinājumu.

13. Mēslošanas līdzekļa ražotāja un ievedēja nosaukums un adrese. Iepakotājs norāda ražotāja, ievedēja un iepakotāja nosaukumu un adresi.

Piezīmes.

1. Fosfora un kālija satura pārrēķināšanai no elementa uz oksīdu izmanto šādas formulas:

1.1. fosfors (P) x 2,291 = fosfora oksīds (P2O5);

1.2. kālijs (K) x 1,205 = kālija oksīds (K2O).

2. Magnija, kalcija, nātrija un sēra satura pārrēķināšanai no oksīda uz elementu izmanto šādas formulas:

2.1. (MgO) x 0,603 = magnijs (Mg);

2.2. (CaO) x 0,715 = kalcijs (Ca);

2.3. (Na2O) x 0,742 = nātrijs (Na);

2.4. (SO3) x 0,400 = sērs (S).

3. Noteikumu 1. pielikuma H sadaļas mēslošanas līdzekļiem deklarēto rādītāju sadaļā var norādīt tos sekundāros augu barības elementus, kuru saturs ir mazāks par noteikumu 12. pielikuma 5.1. apakšpunktā norādīto saturu, un mikroelementus, kuru saturs ir mazāks par noteikumu 4. pielikumā norādīto saturu, obligāti norādot šo augu barības elementu saturu.

Zemkopības ministrs Jānis Dūklavs